钦定古今图书集成/历象汇编/岁功典/第050卷 > 五月十日雨中饮 宋梅尧臣
## 钦定古今图书集成/历象汇编/岁功典/第050卷 > 五月十日雨中饮 宋梅尧臣

《梅天》下梅雨，纷纷如乱丝。梅生独抱愁，四顾无与期。
妻孥解我意，草草陈酒卮。槛外百竿竹，新笋高过之。
竹色入我酒，变作青琉璃。一饮眼目光，再饮言语迟。
三饮颓然兀，左右叹我衰。有鸟从东来，引头闯深枝。
发声醒我醉，提壶美无疑。典衣不直钱，唯是布与𫄨。
安得如古人，车傍挂鸱夷。